
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/276


R A P O R T

asupra propunerii legislative pentru modificarea și completarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx 333 din 24 septembrie 2012, cu dezbaterea pe fond în procedură obişnuită, a propunerii legislative pentru modificarea și completarea Legii nr.263/2010 privind sistemul unitar de pensii publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.263/30.03.2012)

· avizul negativ al Consiliului Economic şi Social (nr.667/15.03.2012)

· punctul de vedere negativ al Guvernului (nr.629/5.04.2012).
Propunerea legislativă are ca obiect de reglementare modificarea și completarea Legii nr.263/2010 privind sistemul unitar de pensii publice, în sensul ca persoanele cu handicap să beneficieze de:

· pensie de urmaş pe toată durata handicapului de orice grad, chiar dacă este încadrat în muncă;
· tratament balnear gratuit, în cadrul programului de recuperare întocmit de medicul expert al asigurărilor sociale, respectiv medicul de specialitate;
· creşterea punctajelor anuale cu 50% pentru perioadele în care au desfăşurat activităţi în locuri încadrate în grupa I de muncă, respectiv cu 25% pentru perioadele în care au desfăşurat activităţi în grupa a II-a de muncă.
Comisia propune Plenului Camerei Deputaţilor respingerea iniţiativei legislative întrucât persoana cu handicap încadrată în muncă devine asigurată a sistemului public de pensii la data încheierii contractului de muncă şi, ca urmare, nu poate fi concomitent şi beneficiar de prestaţii de asigurări sociale sub formă de pensie de urmaş şi asigurat al sistemului public de pensii. Dreptul de a cumula pensia cu veniturile de natură salarială este rezervat numai persoanelor încadrate în gradul III de invaliditate.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 17 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,




SECRETAR,


Maria Eugenia Barna



Kerekes Karoly
Şef serviciu Elena MESAROŞ









Întocmit,





Consilier parlamentar Elena ANGHEL

